КОМИ РЕСПУБЛИКАСА ПРАВИТЕЛЬСТВОЛÖН

ШУÖМ

**Коми Республикаын гражданаöс видзан мероприятиеяс нуöдысь комитетлöн уджын öткымын юалöм йылысь**

Коми Республикаса Оланподувлöн 90 статьяса мöд юкöнысь 7 пункт, «Коми Республикаса чина йöз да олöмö пöртысь власьт органъяс йылысь» Коми Республикаса Оланпаслöн 26 статьяса 2 юкöнлöн 6 пункт вылö подуласьöмöн Коми Республикаса Правительство шуис:

1. Вынсьöдны Коми Республикаын гражданаöс видзан мероприятиеяс нуöдысь комитет йылысь положение содтöдын индöм серти.

2. Тшöктыны босьтны Коми Республикаын гражданаöс видзан мероприятиеяс нуöдысь комитетлы веськöдлысьöс öти вежысьöс.

3. Лыддьыны вынтöмöн «Коми Республикаын гражданаöс видзан мероприятиеяс нуöдысь комитетлöн уджын öткымын юалöм йылысь»Коми Республикаса Правительстволысь 2009 во öшым тöлысь 1 лунся 348 №-а шуöм.

4. Тайö шуöмыс вынсялö сiйöс примитан лунсянь.

Коми Республикаса Юралысь В.Гайзер

Сыктывкар

2010 вося моз тöлысь 16 лун

261 №

ВЫНСЬÖДÖМА

Коми Республикаса Правительстволöн

2010 во моз тöлысь 16 лунся 261 №-а шуöмöн

(содтöд)

Коми Республикаын гражданаöс видзан мероприятиеяс нуöдысь комитет йылысь

**ПОЛОЖЕНИЕ**

**I. Панас**

1. Коми Республикаын гражданаöс видзан мероприятиеяс нуöдысь комитет (водзö – Комитет) лоö Коми Республикаса олöмö пöртысь власьт органöн, кодi збыльмöдö вöр-васа да техногеннöй сяма виччысьтöмторйысь (водзö – виччысьтöмтор) йöзöс да мутас видзöмын, пöжарысь видзчысьöмын государственнöй политика лöсьöдöм да збыльмöдöм, нормативнöй правовöй боксянь ладмöдö удж.

2. Комитет аслас уджын подуласьö Россия Федерацияса Оланподулö да Коми Республикаса Оланподулö, федеральнöй оланпасъясö да Коми Республикаса оланпасъясö, Россия Федерацияса да Коми Республикаса мукöд нормативнöй правовöй актö, а сiдзжö тайö Положениеö.

3. Комитет уджалö кыдзи веськыда, сiдзи и олöмö пöртысь власьт федеральнöй органъясса органъяскöд, Коми Республикаса государственнöй органъяскöд, меставывса асвеськöдлан органъяскöд, общественнöй öтувъяскöд да мукöд организациякöд öтлаын.

4. Комитетлöн места: Сыктывкар.

**II. Уджмогъяс, могъяс**

5. Комитет аслас шöр могъяс серти збыльмöдö татшöм уджмогъяс:

1) дасьтö да сетö урчитöм пöрадок серти Коми Республикаса Юралысьлы, Коми Республикаса Правительстволы войтырöс доръян, гражданаöс да мутас виччысьтöм лоöмторъясысь видзан, пöжарысь видзчысян уджмогъяс збыльмöдöм кузя вöзйöмъяс;

2) дасьтö Виччысьтöм лоöмтор дырйи да военнöй кадö Коми Республикаса йöзöс эвакуируйтан план, сiйöс збыльмöдö да быд во стöчмöдö;

3) урчитö урчитöм пöрадок серти корана сьöм подулалан документъяслысь лыддьöгсö да сюрöссö, да вöчö сетöм документъяслысь экспертиза, медым Коми Республикаса Правительство примитiс виччысьтöм лоöмторъясысь да виччысьтöм лёкторъясысь öлöдöм да найöс бырöдöм кузя Коми Республикаса Правительство резервнöй фондысь сьöм сетöм йылысь решение;

4) котыртö да видзöдö аслас уджмогъяс серти Коми Республика мутасын виччысьтöм лоöмторъяслысь колясъяс бырöдöм вылö республиканскöй резервысь сьöм резерв кутöм, видзöм да содтöм бöрся;

5) организационнöя да техническöя могмöдö Виччысьтöм лоöмторъясысь öлöдöм да найöс бырöдöм да пöжарысь видзчысьöм кузя Коми Республикаса Правительстволöн комиссиялысь да Республикаса эвакуационнöй комиссиялысь удж;

6) организационнöя да материально-техническöя могмöдö Коми Республикаын терроризмлы паныд удж нуöдысь комиссиялысь (Комиссияса аппаратлысь) уджсö;

7) организационно-методическöя веськöдлö, координируйтö да видзöдö Коми Республикаса государственнöй учреждениеяслöн удж бöрся лöсялана веськöдлан отрасльын (юкöнын);

8) збыльмöдö урчитöм пöрадок серти Коми Республикаса республиканскöй бюджетысь сьöмöн медыджыд веськöдлысьлысь да сьöм босьтысьлысь уджъяс сьöм юкöнын, мый артыштöма Комитет вылö да Коми Республикаса государственнöй учреждениеяс вылö лöсялана веськöдлан отрасльын (юкöнын) да Комитетлысь могъяс збыльмöдöм вылö;

9) збыльмöдö урчитöм пöрадок серти тöвар вайöм вылö заказ дасьтöм кузя государственнöй заказ вöчысьлысь могъяс, вöчö удж да услугаяс Комитетлысь удж могмöдöм вылö;

10) котыртö урчитöм пöрадок серти Комитетын Коми Республикаса государственнöй гражданскöй службаын уджалысь Коми Республикаса государственнöй гражданскöй служащöйяслысь уджсикас серти тöдöмлунъяс бурмöдöм, квалификация кыпöдöм да стажируйтчöм;

11) могмöдö урчитöм пöрадок серти государственнöй гуся юöръяс да юöръяс техническöй боксянь дорйöмöн;

12) нуöдö Комитетын войтырöс дорйöм кузя мероприятиеяс Коми Республикаын войтырöс дорйöм котыртöм да нуöдöм йылысь положение серти, мый вынсьöдöма Коми Республикаса Юралысьлöн 2008 во йирым тöлысь 13 лунся 97 №-а Индöдöн;

13) котыртö да дасьтö Комитетын пöжарнöй безопасносьт кузя мераяс;

14) урчитöм ногöн примитö гражданаöс Комитетлöн компетенцияö пыртöм юалöмъяс кузя, могмöдö гражданалысь шыöдчöмъяс ас кадö видлалöм, примитö на серти решениеяс да мöдöдö шыöдчысьяслы вочакывъяс законодательствоöн урчитöм кадколастъясö;

15) Россия Федерацияса законодательство серти могмöдö Комитетлöн уджалiгöн чукöртöм архивса документъяс чукöртöм, видзöм, арталöм да вöдитчöм кузя удж;

16) збыльмöдö «Удж видзан юкöнын öткымын юалöм йылысь» Коми Республикаса Правительстволысь 2008 во тöвшöр тöлысь 29 лунся 16 №-а шуöмöн индöм компетенцияын Коми Республика мутасын удж видзан юкöнын государственнöй политикалысь шöр туйвизьяс;

17) котыртö да могмöдö Комитетын мобилизационнöй дасьлун да мобилизация, координируйтö да видзöдö лöсялана отрасльын (юкöнын) моблизационнöй дасьлун кузя мероприятиеясöн организацияясöн веськöдлöм бöрся;

18) участвуйтö аслас компетенция серти Коми Республика мутасын терроризмысь да экстремизмысь öлöдöм кузя, наысь лоöмторъяс бырöдöм кузя мероприятиеяс котыртöмын да збыльмöдöмын Коми Республикаын терроризмлы паныд удж нуöдысь комиссиялöн решениеяс серти;

19) збыльмöдö мукöд мог Россия Федерацияса законодательство да Коми Республикаса законодательство серти.

6. Урчитöм уджын уджмогъяс збыльмöдöм могысь Комитетлöн эм право:

1) корны да босьтны урчитöм ногöн Коми Республикаса государственнöй власьт органъяссянь, Коми Республикаса государственнöй органъяссянь, меставывса асвеськöдлан органъяссянь да организацияяссянь юöръяс, материалъяс да документъяс, кутшöмъяс колöны Комитет компетенцияö пырысь юалöмъяс видлалiгöн;

2) кыскыны сёрнитчан подув вылын организацияясöс войтырöс доръян, олысьясöс да мутас виччысьтöм лоöмторъясысь видзан да пöжарнöй безопасносьт юкöнын Коми Республикалысь уджмогъяс могмöдöм кузя туялöмъяс нуöдöмö;

3) участвуйтны урчитöм пöрадок серти виччысьтöм лоöмторъяс артман помкаяс видлалöмын.

**III. Уджалан пöрадок, котыртан тэчас**

7. Комитетöн веськöдлö Комитетса веськöдлысь, кодöс индö чинö да мездö чинысь Коми Республикаса Юралысь.

Комитетса веськöдлысь ачыс кывкутö Комитетлы индöм уджмогъяс олöмö пöртöм да урчитöм уджын государственнöй политика збыльмöдöм вöсна.

Комитетса веськöдлысьлöн эм öти вежысь, кодöс индöны чинö да мездöны чинысь Россия Федерацияса законодательствоöн да Коми Республикаса законодательствоöн урчитöм пöрадок серти.

Комитетса веськöдлысьöс вежысь уджалö Комитет нимсянь эсканпастöг Комитетса вескöдлысьöн урчитöм правояс да могъяс серти.

Кор Комитетса веськöдлысь кутшöмкö кад абу, сэки сылысь могъяссö пöртö олöмö Комитетса веськöдлысьöс вежысь, а кор Комитетса веськöдлысьöс вежысь абу – Комитетса веськöдлысьлöн шуöм серти Комитет тэчаса юкöдувлöн начальникъясысь öти.

Кор эм Комитетса веськöдлысьлöн прöст чин, сэки Комитетса веськöдлысьлысь могъяс сетöм йылысь решение примитö Коми Республикаса Юралысь.

8. Комитетлысь медыджыд штат лыдсö урчитö Коми Республикаса Правительство.

Комитетса тэчаса юкöдувъясöн лоöны юкöнъяс медшöр удж туйвизьяс серти:

1) сьöм да материальнöй озырлун юалöмъяс кузя;

2) котыртан, правовöй да кадрöвöй удж кузя;

3) войтырöс доръян юалöмъяс кузя.

9. Комитетса веськöдлысь:

1) веськöдлö Комитетса уджöн öткöн веськöдлан подув вылын да ачыс кывкутö Комитетлы индöм медшöр могъяс да удж збыльмöдöм вöсна;

2) дорйö ёрдын эсканпастöг Комитетлысь интересъяс государственнöй власьт органъяскöд, меставывса асвеськöдлан органъяскöд да организацияяскöд йитöдын, сетö эсканпасъяс, восьтö банкъясын Комитетлысь тшöтъяс, вöчö законодательствоöн урчитöм сделкаяс да мукöд юридическöй вöчöмтор;

3) йöзöдö Комитетлöн компетенцияын правовöй актъяс (тшöктöдъяс, тшöктöмъяс, инструкцияяс), а сiдзжö методическöй индöдъяс да гöгöрвоöдöмъяс, видзöдö найöс олöмö пöртöм бöрся;

4) урчитöм штат лыд да уджысь мынтысян фонд мында вынсьöдö Комитетлысь тэчас, штатнöй расписание да Коми Республикаса республиканскöй бюджетын артыштöм бюджетнöй ассигнованиеяс мында бюджетнöй смета;

5) вынсьöдö урчитöм пöрадок серти Комитетса тэчаса юкöдувъяс йылысь положениеяс, а сiдзжö Комитетса уджалысьяслысь чина регламентъяс;

6) индö аслас вежысьяслы могъяс;

7) пыртö урчитöм пöрадок серти Комитет компетенцияа юалöмъяс кузя оланпас да Коми Республикаса мукöд правовöй акт балаяс;

8) индö чинö (босьтö удж вылö) да мездö чинысь (мездö уджысь) Комитетса уджалысьясöс;

9) решайтö законодательство нормаяс серти Комитетса уджалысьяс дорö ошкана да дисциплинарнöй мыждан мераяс примитöм кузя юалöмъяс;

10) пыртö урчитöм пöрадок серти Комитетса торъя уджалысьяслы Россия Федерацияса, Коми Республикаса государственнöй наградаяс сетöм йылысь вöзйöмъяс;

11) ыстö урчитöм пöрадок серти Комитетса уджалысьясöс служебнöй командировкаясö;

12) веськöдлö законодательство серти Комитетлы сетöм сьöмöн да материальнöй озырлунöн;

13) решайтö государственнöй гражданскöй служба йылысь Россия Федерацияса законодательство да Коми Республикаса законодательство серти Комитетын государственнöй гражданскöй служба мунöмкöд йитчöм юалöмъяс;

14) вынсьöдö Комитетлысь удж регламентъяс;

15) вöчö Россия Федерацияса законодательство да Коми Республикаса законодательство серти мукöд уджмог.

10. Комитет видзöм вылö рöскод сьöмöн могмöдсьö Коми Республикаса республиканскöй бюджетын артыштöм сьöм тшöт весьтö.

11. Комитет лоö юридическöй кывкутысьöн, сылöн эм Коми Республикаса государственнöй канпаса да коми да роч кывъяс вылын печать, урчитöм образецöн мукöд печать, штамп да бланок, Россия Федерацияса законодательство серти восьтöм тшöтъяс.

Вуджöдiс Кузнецова, 8 926 п.